IZVJEŠTAJ O RADU TO TIVAT - LJETO 2016

U period od januara do kraja septembra 2016. godine Turistička organizacija opštine Tivat poslovala je u skladu sa strateškim ciljevima razvoja turizma u Tivtu.

Nastavljeno je sa pozicioniranjem Tivta kao visoko kvalitetne turističke destinacije, poštovanjem lokalnih karakteristika i opredijeljenošću za održivost razvoja na teritoriji opštine i države.

TO Tivat je učestvovala u projektima od značaja za lokalnu zajednicu i dala doprinos u obuci stručnih kadrova.

U sprovođenju plana TO Tivat imala je saradnju NTO, lokalne samouprave, medija, privrede, institucija kulture, NVO i drugih subjekata.

To Tivat imala je redovnu i blisku saradnju i međusobnu podršku sa LTO primorja, Podgorice i Cetinja radi planiranja zajedničkih nastupa na sajmovima i koordinisanih akcija u zemlji.

Januar – april

TO Tivat učestvovala je na svim sajmovima koje je predvidjela Planom i programom rada za 2016. i to na zajedničkim štandovima sa NTO ili sa LTO primorja. Na sajmovima na kojima nijesmo učestvovali participirali smo sa propagandnim materijalom.

U organizaciji NTO učestvovali smo na sajmovima: Beč, Utreht, Beograd,Berlin i Moskva. Sa drugim LTO smo obišli sajmove: Oslo, Bratislava, Prag i Budimpešta, kao i u regionu Skoplje, Priština, Lukavac i Novi Sad.

Nabavljeno je 8 optičkih čitača dokumenata radi prijave stranaca prema programu RB90 koji su značajno olakšali rad radnicima tokom devet mjeseci 2016.

15.01.2015. pridružila su nam se četiri visokoškolca na stručnom osposobljavanju po programu Vlade Crne Gore od kojih smo jednog uputili na ispomoć u Sektor finansija opštine Tivat, troje su cijelu sezonu samostalno radili u biroima .

21.01.2016. donesena je Uredba Vlade Crne Gore o visini boravišne takse za plovne objekte nautičkog turizma što je bio jedan od preduslova da se otpočne sa ovom aktivnošću.

03.02. na Dan močvarnih staništa pomogli smo opremanje punkta na Solilima da omogućimo lakši rad zaposlenima u ovom informativnom centru JP Morsko dobro i CZIP.

Dana 05.02.16. proslavili smo sa gostima iz NTO, svojim poslovnim partnerima i bivšim radnicima 11 godina od konstitutivne sjednice Skupštine TO Tivat u restoranu ,,Druga priča”.

Planirana aktivnost za 22.03. Dan voda o postavljanju gradske česme odložena je do definisanja prave pozicije za istu.

Maj – jun

Dana 22.04. na svjetski Dan planete Zemlje započela je akcija ,,Dani magnolije”, tradicionalna manifestacija kroz koju TO Tivat daje značaj zaštiti životne sredine i podstiče građane da učine naše mjesto ugodnim za boravak gostiju. Nagrade su dodijeljene 10.06. na bazenu hotela ,,Kamelija”. Tokom ove akcije 05.06. na Dan zaštite životne sredine usadili smo drvo ispred našeg biroa na autobuskoj stanici.

Na Solilima smo obilježili i 10 maj Dan ptica i drveća i dan tjelesnih aktivnosti gdje smo zajedno sa prof. fizičke kulture poslali poruku o zdravom životu.

Već početkom maja mjeseca Turistička organizacija je imala brošuru ,,Vodič kroz manifestacije” i gotov kalendar Tivatskih ljetnjih fešti, štampala ga u 6000 primjeraka i odmah plasirala u zemlje regiona tokom Road show-a .

Putem medija i prigodnim lecima pozvali smo izdavaoce privatnog smještaja da legalizuju svoje kapacitete.

Pripremljeno je 50000 kom mape CG i grada, 3000 kom kataloga ,,Od elite do elite”, 9000 mapa plaža i po 3000 kom brošure ,,Tivat na dlanu” na našem i engleskom jeziku. Takođe smo štampali po 2000 kom mape Boke na našem i engl. jeziku, kao i određenu količinu mape Vrmca.

Tokom 13. i 14.06. naša gošća bila je Ivana Dukčević, poznata turistička blogerka koja je obišla sve znamenitosti Tivta i opisala ih sa puno pažnje i pohvala.

Zapažena je i posjeta 18 novinara Srbije koju je organizovala marketinška agencija Top one sa kojom sarađujemo već duži niz godina. Novinari su obišli Lušticu, CZK, Porto Montenegro i bili ugošteni od strane preduzeća New brand Tivat na brodu ,,Vodena kočija”.

Američka producentska kuća Associated television international i Baldući film iz Zagreba snimali su dio turističkog filma u Tivtu gdje smo im davali logističku podršku.

Već dugi niz godina imamo svoj prostor na sajtu furaj.ba u BIH i u Poslovnom vodiču Srbije.

Jedan od upečatljivijih priloga bio je i na Prvoj srpskoj tv kada smo zajedno sa glumcem Aleksandrom Srećkovićem Kuburom dočekali goste na trajektu Kamenari-Lepetane.

Izuzetnu saradnju sa medijima ostvarili smo kako u pripremi sezone tako i tokom cijelog trajanja Tivatskih ljetnjih fešti. Osim Radio Tivta koji je naš prvi saradnik, posebnu zahvalnost za medijsku podršku TO Tivat iskazuje medijima: Vijesti- tv i dnevne novine, Radio Jadran, TV Pink , TV KG9, Radio Dux, Bokanews, Prva tv i časopisima Res Publika i Belguest.

Podsticali smo visokoškolce da što više učestvuju na javnim raspravama, radionicama, seminarima, da prate aktuelne trendove u turizmu.

Biroi su otvoreni 25.05.2016. osim biroa na autobuskoj stanici, koji je otvoren 01.04.

Jul – avgust

Tivatske ljetnje fešte otpočeli smo 24.06. koncertom Josipe Lisac na rivi koji je brojnom publikom unio optimizam da će 2016. biti još jedna uspješna godina za TO Tivat.

U toku rada na pripremi svih manifestacija za ljeto pripremili smo i tehnički inovirali rad sa prijavom stranaca i naplatom b.t. na terenu tako što smo zaposlenima obezbijedili lap topove i vezu sa programom RB90 , a u isto vrijeme anketarima nabavili program i tablete radi lakše obrade ankete.

01.07. 04.08. u saradnji sa Maslinarskim društvom ,,Boka” organizovali smo manifestaciju ,,Bokeška maslina”.

05.07. na Trgu Magnolija organizovan je koncert grupe ,,Zemlja gruva”, a već 08.07. prvi sajam vina, dok je drugi bio 08.08.

11.07. na rivi Pine upriličen je koncert Nena Belana, a 16.07. grupe ,,Zoster”.

,,Ljeto dobrog ukusa” organizovali smo u konobi ,,Bacchus” 12.07, na plaži Ponta 15.07, u restoranu hotela ,,Pine” 18.07, na plaži Movida 03.08. i u konobi Giardino u Donjoj Lastvi 12.08.

Izložbe suvenira organizovane su 19.07. i 16.08. uz veliki broj zainteresovanih izlagača i posjetilaca.

Zapaženi su i koncerti Tivat u rock and rollu 21.07, MVP i Bane Lalić 24.07, Goran Vukošić i Olja Karleuša u Radovićima 02.08, Partibrejkersi 13.08. i za kraj Mostar sevdah reunion 23.08.

Posebno treba izdvojiti I Festival uličnih performera koji se održao od 28 do 30.07. u Tivtu. Izuzetne pohvale za organizaciju i izbor umjetnika koji su nastupali na ovom festivalu TO Tivat je dobila sa svih strana, tako da uz podršku opštine Tivat, planira ovaj festival održati i u 2017. godini.

Po procjenama stručnjaka za tu oblast Tivatske ljetnje fešte pratilo je blizu 60000 posjetilaca.

Bili smo jedni od sponzora gostovanja Ansambla ,,Tanec” iz Makedonije, Triatlona , Žućenica festa, Fešte od rogača, Jadranskih igara, obezbijedili muzički program na zatvaranju Bućarske olimpijade. Pomogli smo i mjesne zajednice u obezbjeđivanju 5 programa koji su se održali u prostorijama istih.

U toku ljeta gostima koji uredno plaćaju boravišnu taksu poklonili smo 100 karata za pozorišne predstave iz produkcije CZK Tivat.

Pet puta smo organizovali doček gostiju na trajektu Kamenari- Lepetane uz priganice i predstavnike folklornog ansambla ,,Boka”.

U periodu od 01.06. do 20.09.2016. godine imali smo ukupno 40249 posjeta našem sajtu od čega je 72,5% novih posjetilaca. Najviše ih je iz Crne Gore (20567), Srbije (9964), BiH (2113), zatim Hrvatske (807), Rusije (1674), Njemačke (1029), Velike Britanije (502) i Francuske (294).

Aktivno smo učestvovali u radu Koordinacionog tijela za praćenje turističke sezone i davali doprinos prevazilaženju utvrđenih nepravilnosti i problema.

Septembar

Početkom septembra uključili smo se u rad Organizacionog odbora za doček 2017. godine koji će organizovati Opština Tivat i Turistička organizacija grada.

Pomogli smo i 52. Svjetsko prvenstvo u ribolovu iz broda za seniore koje se održava 25 - 30.09.2016.

Sumirani su i rezultati ankete koji su od značaja za ocjenu uspjeha glavne turističke sezone na teritoriji opštine Tivat i identifikuju snagu i slabosti u postojećoj ponudi, kao i sagledavanje mogućnosti za njeno poboljšanje (Anketa je prilog ovom izvještaju).

Ostalo

01.01.2016. povećana je cijena boravišne takse na teritoriji opštine Tivat sa 0,70 na 0,90 eura, što je povećanje od 28,57 %. Ovo nije jedino povećanje koje je Turistička organizacija opštine Tivat ostvarila u svom radu za prvih devet mjeseci rada, nego se ono kreće u biroima i u naplati na terenu i do 40%, a zajedno sa pravnim licima i do 65%.

Nažalost, nije se otpočelo sa naplatom boravišne takse za plovne objekte iz objektivnih razloga. 24.06.2016. MORT nas je obavijestio da u lučkim kapetanijama treba obezbijediti mjesto za radnika LTO, međutim u ispostavi Tivat nema uslova. Očekivali smo pomoć od marine PM, ali do kraja sezone nije završen objekat u kome bi se našlo mjesta i za predstavnika TO Tivat.

Sopstvenim sredstvima obnovili smo i više znakova turističke signalizacije.

Reklamni materijal koji je izrađen još za Novu Godinu 2016 racionalno je trošen, tako da smo ga imali i tokom ljeta za poklone našim posl. partnerima i gostima opštine.

Redovno smo dostavljali podatke o broju gostiju svim zainteresovanim subjektima, sarađivali sa lokalnom samoupravom, javnim preduzećima, MUP-om, Domom zdravlja, Službom zaštite, ZZZCG, inspekcijskim službama i ostalim subjektima koji su na svoj način doprinijeli uspješnoj sezoni.

Administrativni kapaciteti

Cjelokupan rad Turističke organizacije Tivat, njenih biroa, anketu i naplatu boravišne takse od fizičkih lica na terenu, uspješno su odradili, osim stalnih radnika, 11 informatora, 3 anketara, 2 naplatioca na terenu, 3 visokoškolca i 1 asistent u radu.

Uloga TO Tivat u edukaciji kadrova za rad u turizmu ogledala se u obuci 3 srednjoškolca i pomenutih visokoškolaca.

TO Tivat pokazuje i punu društvenu odgovornost, pa smo se odazivali pozivima humanitarnih, sportskih i drugih organizacija radi saradnje i pomoći.